**Gambias sentralbank** (engelsk: Central Bank of The Gambia – CBG) er sentralbanken i Gambia. Den har hovedkontor i hovedstaden Banjul.

Historie
--------

Fram til midten av 1800-tallet brukte man porselenssnegleskjell som betalingsmiddel i Gambia. Etter dette tok man i bruk staver av messing eller kobber. Først på 1880-tallet tok man i bruk sølvmynter, hovedsakelig franske 5 franc-mynter. 

I 1892 ble African Banking Corporation etablert i Lagos i Nigeria, og fikk i oppgave å forsyne vestafrikanske land med britiske mynter. To år senere, i 1894, ble denne oppgaven delegert til Bank of British West Africa. 

I 1912 ble det så nedsatt en komité, som skulle definere en mer enhetlig valuta, samt en framtidig pengepolitikk. Året etter utstedte de 4 mynter: 

* 3 penny
* 6 penny
* 1 shilling
* 1 florin

Sent i 1915 ble denne komiteen omgjort til West African Currency Board, en forløper til dagens sentralbank. De fikk da også lov til å utstede sedler. Gambia var fortsatt britisk koloni (fram til 1965), derfor bestemte britene at sedlene skulle utstedes *«under the authority of the Currency Board in London»*. Hver britiske koloni utstedte derfor like sedler, men med den enkelte koloni sitt unike merke. Dette ble gjort fram til 1949. Sedlene som ble trykt, og som kom i sirkulasjon fra 1917 var:

* 2 shilling
* 10 shilling
* 1 pund

Året etter kom også en 1-shillingseddel. 

Da Gambia fikk selvstyre i oktober 1963 ble det bestemt en ny valutabestemmelse, og *The Gambia Currency Board* ble etablert. Dette valutarådet utstedte fra 21. november 1966 egne penger, trykket av Royal Mint i Wales. I 1971 ble eiendelene og rettighetene til valutarådet overdratt av *Central Bank Of The Gambia*, og sentralbankens etablering var et faktum. De gikk da også bort ifra britiske pengeenheter, og innførte inndelingen 1 dalasi = 100 butut. Sedlene ble som følger:

* 1 dalasi
* 5 dalasi
* 10 dalasi
* 25 dalasi

Disse trykkes av Bradbury Wilkinson & Co. Ltd.

Hovedoppgaver
-------------

Sentralbankens hovedoppgaver er som følger:

1. regulere utstedelsen, tilgjengeligheten og verdien av landets valuta, samt sørge for valutamessig stabilitet, en sunn finansiell struktur og penge- og kredittforhold, for å gi en balansert økonomisk utvikling i landet
2. være bankenes og regjeringens bank
3. utstede landets valuta
4. håndtere landets valuta- og pengepolitikk ved å være bank, rådgiver og skattemessig agent for regjeringen

Organisasjon
------------

Pr mai 2016 er Amadou Colley sentralbanksjef og styreformann. Han overtok etter Momodou Bamba Saho i desember 2010.

Sentralbanksjefen har to visesentralbanksjefer, som har ulike ansvarsområder. Den ene har ansvar for avdelingene *Finansiell overvåking*, *Utenriks* og *Mikrofinans*, mens den andre har ansvaret for avdelingene *Banktjenester*, *Administrasjon*, *Finans* og *Informasjonsteknologi*.

Styret er bankens øverste organ.

Finansnæringen i Gambia
-----------------------

Gambia har pr november 2014 13 banker som reguleres av sentralbanken:

1. Standard Chartered Bank
2. Trust Bank Ltd
3. Bank PHB
4. Arab Gambia Islamic Bank
5. First International Bank
6. Guaranty Trust Bank
7. International Commercial Bank
8. Access Bank Gambia Limited
9. Ecobank Ltd
10. Bank Sahelo-Saherienne Pour L'investissement et le commerce (BSIC)
11. Prime Bank
12. Skye Bank
13. Zenith Bank

Det er også 11 forsikringsselskaper.

Se også
-------

* Liste over verdens sentralbanker

Referanser
----------

1. ↑  History of the Dalasi Arkivert 11. februar 2009 hos Wayback Machine.
2. ↑  CBG – *Financial statement 2007*[*død lenke*]
3. ↑  CBG - *Central Bank of The Gambia Board of Directors* Arkivert 1. mai 2019 hos Wayback Machine. besøkt 9. mai 2016.
4. ↑  Daily Observer – *Amadou Colley is new Central Bank Governor* Arkivert 31. oktober 2013 hos Wayback Machine. besøkt 10. januar 2012.
5. ↑  «CBG - Organisasjonskart» (PDF). Arkivert fra originalen (PDF) 14. desember 2010. Besøkt 19. januar 2009.
6. ↑  «CGB – *Banking industry in the Gambia»*. Arkivert fra originalen 15. september 2013. Besøkt 17. september 2013.

Eksterne lenker
---------------

* Offisielt nettsted Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** LCCN **·** ISNI
 |